b'\n_START_ARTICLE_\nRudolf Udovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, gimnazijo pa v Kopru in na Su\xc5\xa1aku, predelu mesta Reke, ki ni pripadal Kraljevini Italiji. Na Su\xc5\xa1ak je redno hodil z Reke. Zaradi nevarnosti, da mu bo fa\xc5\xa1isti\xc4\x8dna oblast odvzela dovolilnico za prehod meje se leta 1930 ni ve\xc4\x8d vrnil v Italijo. Po kon\xc4\x8dani gimnaziji se je vpisal na Univerzo v Zagrebu, kjer je \xc5\xa1tudiral na agronomski in filozofski fakulteti, ki pa ju zaradi posebnih razmer ni kon\xc4\x8dal. V Zagrebu se je povezal s primorsko-istrsko emigrantsko skupino in \xc5\xbee kot \xc5\xa1tudent sodeloval pri njenem glasilu Istra, ki pa je bilo na zahtevo italijanskih oblasti kmalu ukinjeno. Za kraj\xc5\xa1i \xc4\x8das je bil zaposlen pri turisti\xc4\x8dni agenciji Putnik. Po okupaciji Kraljevine Jugoslavije se je pridru\xc5\xbeil narodnoosvobodilnemu gibanju in v njem sodeloval do osvoboditve. V tem \xc4\x8dasu je bil tudi aretiran in v usta\xc5\xa1kih zaporih v Zagrebu zaprt do konca vojne. _NEWLINE_Po osvoboditvi se je nekaj \xc4\x8dasa zdravil doma v Obrovu, a kmalu od\xc5\xa1el v Trst in se \xc5\xbee leta 1945 zaposlil pri Primorskem dnevniku. Leta 1947 je od\xc5\xa1el v Gorico za urednika So\xc4\x8de, 1. maja 1949 pa se je kot novinar-vodja izmene zaposlil na Radiu Koper. Tu je bil do 15. junija 1956. Udovi\xc4\x8d je kot novinar deloval do upokojitve leta 1960 in \xc5\xa1e naprej pri Istrskem tedniku in pri Slovenskem Jadranu v Novi Gorici in po njegovi zdru\xc5\xbeitvi s Primorskimi novicami \xc5\xa1e naprej v Kopru. Ob dnevnem \xc4\x8dasnikarskem delu pa je na koprskem radiu vodil ve\xc4\x8d humoristi\xc4\x8dno-satiri\xc4\x8dnih oddaj, med katerimi so bile tudi Franina in Jurina, Pepi in Tone, Vane in Juca in druge, v Primorskih novicah pa rubriko Barba Vane, ki je bila med bralci \xc5\xa1e posebno priljubljena.'